L’Ajuntament de Burjassot convoca els I Premis ‘Dona i Esport’
2025-07-24

L’Ajuntament de Burjassot, a través de la Regidoria d’Igualtat i Feminisme que es dirigeix des de l’Alcaldia, ha convocat els I Premis ‘Dona i Esport’. La convocatòria s’ha publicat en el Butlletí Oficial de la Província amb data 24-10-2022. L’objecte d’aquests guardons és la concessió per part del Consistori d’ajudes com recompensa a les entitats esportives i a les dones esportistes de Burjassot que hagen destacat en la promoció i participació activa en l’esport femení, entre l’1 de setembre de 2021 i el 31 d’agost de 2022.

Així, podran optar als premis les entitats esportives legalment constituïdes del municipi de Burjassot i també les persones físiques de Burjassot que hagen realitzat activitats de promoció i participació activa en l’esport femení previstes en aquesta convocatòria. Pel que respecta a les entitats, aquestes han d’estar inscrites degudament en el Registre Municipal d’Associacions Veïnals.

L’import dels premis és de 2.200 euros, que es repartiran entre les entitats i dones que resulten premiades. Les dones o entitats que desitgen optar als premis, hauran de presentar les sol·licituds a través de la Seu Electrònica o, si s’opta per la via presencial, en el Servei d’Atenció al Ciutadà (SAC). El termini de presentació de sol·licituds comença el 25 d’octubre i romandrà obert fins al 4 de novembre de 2022, a les 23.59:00 hores (huit dies hàbils des de l’endemà a la publicació de la convocatòria en el BOP)

La informació sobre la convocatòria, les bases, la documentació que cal presentar, l’anunci oficial, així com les instàncies es poden consultar en aquest ENLLAÇ.